ฟองสบู่เงินกู้เอสเอ็มอี
กสิกรไทยชี้แบงก์แย่งกันปล่อยกู้หลายรายหลงขยายกิจการที่ผิด
3 เม.ย. 2555

กสิกรไทยชี้แบงก์แย่งกันปล่อยกู้หลายรายหลงขยายกิจการที่ผิด
กสิกร เชื่อปรับค่าจ้าง 300 ไม่ระคายเอสเอ็มอี แต่ห่วงธุรกิจขยายตัวเร็ว การแข่งปล่อยสินเชื่อจะทำให้เกิดฟองสบู่ 
นายพัชร สมะลาภา รองกรรม การผู้จัดการ ธนาคารกสิกรไทย กล่าวว่า การปรับขึ้นค่าจ้างขั้นต่ำ 300 บาทต่อวัน จะส่งผลกระทบต่อลูกค้าธุรกิจเอสเอ็มอีของธนาคารไม่มาก เนื่องจากธุรกิจได้มีการปรับตัวล่วงหน้า แม้ว่าการปรับค่าจ้างทำให้ต้นทุนของเอสเอ็มอีเพิ่มขึ้นโดยเฉลี่ยที่ 6.4% เชื่อว่าจะมีผล แต่คงไม่รุนแรงถึงขั้นล้มหายตายจาก
อย่างไรก็ตาม ธนาคารจะมีการเฝ้าติดตามดูกลุ่มลูกค้าในภาคบริการที่มีต้นทุนแรงงานสูง เช่น ธุรกิจโรงแรมที่มีต้นทุนเพิ่มขึ้น 12% โดยเฉพาะกลุ่มโรงแรมใน จ.สงขลา ที่ได้รับผลกระทบจากเหตุระเบิด หากปริมาณนักท่องเที่ยวลดลงมากก็จะเข้าไปช่วยเหลือ 
นายพัชร กล่าวว่า สิ่งที่ธนาคารเป็นห่วงธุรกิจเอสเอ็มอีมากกว่าในขณะนี้ก็คือการขยายตัวในอัตราที่เร็วเกินไป ผู้ประกอบการหลายรายมีปัญหาผลิตสินค้าไม่ทันออร์เดอร์ รวมถึงการขาดแคลนแรงงานฝีมือ ขณะที่ธนาคารก็หันมาแข่งขันให้วงเงินสินเชื่อที่เพิ่มขึ้น การปล่อยสินเชื่อในรูปแบบนี้มีความเสี่ยงที่จะเกิดภาวะฟองสบู่ใน 23 ปีข้างหน้าได้
“ลูกค้าของเราที่ถูกรีไฟแนนซ์ไปเพราะต้องการวงเงินเพิ่มขึ้นเยอะ เราห่วงเรื่องการขยายตัวที่เร็วเกินไป ถ้ามีออร์เดอร์เข้ามาเยอะจริงๆ ก็น่าจะขยายกิจการ แต่บางแห่งบางรายเอาไปลงทุนในธุรกิจที่ไม่น่าทำกำไร การให้สินเชื่อที่ง่ายเกินไปอาจทำให้หนี้เสียปูดขึ้นมา ซึ่งเวลาวงเงินหายจะหายไปทีเดียวทั้งก้อน ซึ่งน่าห่วงกว่าเรื่องค่าแรง” นายพัชร กล่าว 
ทั้งนี้ สินเชื่อเอสเอ็มอีของธนาคารในไตรมาสแรกเติบโตไปแล้ว 1.5% เป็นผลมาจากการขอสินเชื่อหมุนเวียนและสินเชื่อเพื่อขยายธุรกิจที่เพิ่มขึ้น จึงคาดว่าสินเชื่อทั้งปีจะเติบโตได้ตามเป้าที่ 1112% แบ่งเป็นธุรกิจขนาดเล็ก 15% และธุรกิจขนาดกลาง 9%
สินเชื่อเอสเอ็มอีถือเป็นกลุ่มที่ธนาคารพาณิชย์แข่งขันกันหนักที่สุด ก่อนหน้านี้ธนาคารไทยพาณิชย์เน้นไปที่กลุ่มธุรกิจที่กำลังเติบโต ด้วยสองผลิตภัณฑ์ใหม่ทางการเงินคือ “SCB SME สินเชื่อวงเงิน 3 เท่า โตตามคุณ” ด้วยวงเงิน 3 เท่า และเพิ่มวงเงินโอดีให้ตามยอดขายที่เติบโตของธุรกิจ และ “สินเชื่อต่างประเทศโตไว” สำหรับธุรกิจนำเข้าส่งออก ด้วยวงเงินสูงสุด 120 ล้านบาท ไม่จำกัดหลักประกัน หลังจากปีก่อนหน้าสินเชื่อโตถึง 6 หมื่นล้านบาท ปีนี้จึงตั้งเป้าไว้ 1.5 หมื่นล้านบาท